b'\n_START_ARTICLE_\nVeit Sto\xc3\x9f\n_START_PARAGRAPH_\nVitas \xc5\xa0tosas (vok. Veit Sto\xc3\x9f, lenk. Wit Stwosz, 1438 arba 1447 \xe2\x80\x93 1533 m.) \xe2\x80\x93 Vokietijos v\xc4\x97lyvosios gotikos skulptorius, med\xc5\xbeio dro\xc5\xbe\xc4\x97jas, tapytojas, graveris.\n_START_SECTION_\nBiografija\n_START_PARAGRAPH_\nVitas \xc5\xa0tosas gim\xc4\x97, skirtingais tvirtinimais, 1438 arba 1447 m. \xc5\xa0vabijoje. Mok\xc4\x97si Niurnberge. Tarp 1477 ir 1496 m. daugiausiai dirbo Lenkijoje, Bohemijoje ir Vengrijoje._NEWLINE_Reik\xc5\xa1mingiausiu jo k\xc5\xabriniu buvo didysis altorius, sukurtas 1477\xe2\x88\x9289 m. i\xc5\xa1 da\xc5\xbeytos liepos medienos \xc5\xa0v\xc4\x8d. Mergel\xc4\x97s Marijos ba\xc5\xbeny\xc4\x8dioje Krokuvoje. Teigiama, kad tai yra did\xc5\xbeiausias gotikinis altorius._NEWLINE_Kitais V. \xc5\xa0toso \xc5\xbeymiais projektais buvo Lenkijos karaliaus ir LDK did\xc5\xbeiojo kunigaik\xc5\xa1\xc4\x8dio Kazimiero medinis kapas Vavelio katedroje ir kardinolo Zbignievo Olesnickio marmurinis kapas Gniezno katedroje._NEWLINE_1496 m. gr\xc4\xaf\xc5\xbeo \xc4\xaf Niurnberg\xc4\x85, kur patyr\xc4\x97 did\xc5\xbeiul\xc4\xaf 1265 gulden\xc5\xb3 nuostol\xc4\xaf spekuliuodamas variu. 1503 m. jis sufabrikavo veksel\xc4\xaf. Suktybei i\xc5\xa1ai\xc5\xa1k\xc4\x97jus skulptorius buvo pa\xc5\xbeenklintas \xc4\xaf abu skruostus ir jam u\xc5\xbedrausta i\xc5\xa1vykti i\xc5\xa1 miesto. 1504 m. V. \xc5\xa0tosas visgi pab\xc4\x97go ir trumpai dirbo Miuner\xc5\xa1tade, spalvojo T. Rymen\xc5\xa1neiderio \xc5\xa0v. Marijos Magdalenos altori\xc5\xb3 ir suk\xc5\xabr\xc4\x97 4 tapybos epizodus jo sparnuose \xc5\xa0v. Kilijono tema. Tai buvo vieninteliai V. \xc5\xa0toso dokumentuoti tapybos darbai._NEWLINE_V\xc4\x97liau gr\xc4\xaf\xc5\xbeo \xc4\xaf Niurnberg\xc4\x85 ir su imperatoriaus Maksimilijono tarpininkavimu prat\xc4\x99s\xc4\x97 karjer\xc4\x85. 1505\xe2\x88\x921507 m. suk\xc5\xabr\xc4\x97 \xc5\xa0v. Andriaus medin\xc4\x99 skulpt\xc5\xabr\xc4\x85 \xc5\xa0v. Sebaldo ba\xc5\xbeny\xc4\x8dios chore. V. \xc5\xa0tosas daug dirbo vietos privatiems u\xc5\xbesakovams ir ba\xc5\xbeny\xc4\x8dioms, k\xc5\xabr\xc4\x97 gravi\xc5\xabras. \xc4\xaesp\xc5\xabdingiausiu jo k\xc5\xabriniu buvo \xe2\x80\x9eAngel\xc5\xb3 pasveikinimas\xe2\x80\x9c (1517\xe2\x88\x921518), pakabintas \xc5\xa0v. Lauryno ba\xc5\xbeny\xc4\x8dios choro lubose. Prasid\xc4\x97jus reformacijai \xc5\xa1is darbas 1529 m. buvo u\xc5\xbedengtas ir tokiu i\xc5\xa1liko iki 1806 m. V. \xc5\xa0tosas 1520\xe2\x88\x921523 m. suk\xc5\xabr\xc4\x97 \xc5\xa0v. Marijos altori\xc5\xb3 karmelit\xc5\xb3 vienuolynui, kur\xc4\xaf u\xc5\xbesak\xc4\x97 jo s\xc5\xabnus Andreas, kuris buvo vienuolyno prioru. Prasid\xc4\x97jus reformacijai ir 1525 m. paleidus vienuolyn\xc4\x85 V. \xc5\xa0tosui u\xc5\xbe \xc5\xa1\xc4\xaf k\xc5\xabrin\xc4\xaf nebuvo u\xc5\xbemok\xc4\x97ta (1543 m. perkeltas \xc4\xaf Bambergo katedr\xc4\x85). V. \xc5\xa0tosas dirbo bent iki 1532 m. ir mir\xc4\x97 1533 m. Niurnberge.'